google/wiki40b huggingface dataset:
אוטו-טיון

אוטו-טיון (באנגלית: Auto-Tune, "צליל אוטומטי") היא תוכנה וסימן מסחרי של קניינית התוכנה "Antares Audio Technologies". התוכנה משמשת לעיבוד אותות קול. במקור היא נועדה לצורך הסוואה ותיקון של זיופים מוזיקליים. פיתוח התוכנה הושלם על ידי המהנדס אנדי הילדברנד ב-1997. בשנת 1998 נעשה שימוש ראשוני באוטו-טיון בשירה של הזמרת שר "Believe". מארק טיילור ובריאן רולינג, שהפיקו את האלבום, ניסו לשמור את השימוש באוטו-טיון בסוד, אולם בשנת 2000 הודו שהשתמשו בו. מאז נודע האוטו-טיון כ"אפקט שר" וכ"פוטושופ של הקול האנושי".
בשנת 2004, מבקר המוזיקה ניל מקורמיק כתב בעיתון "דיילי טלגרף" ש"האוטו-טיון הוא המצאה מרושעת ביותר המנסה לקעקע את תעשיית הפופ מאז סוף שנות התשעים, ללא הצלחה", וששירת האוטו-טיון היא כ"שירת המתים". בשנת 2010 הודתה סדרת הטלוויזיה הבריטית "אקס פקטור" שמספר מתמודדים עשו שימוש באוטו-טיון. בעקבות זאת אסר סיימון קאוול להשתמש באפקט זה. באותה השנה כלל המגזין "טיים" את האוטו-טיון ברשימת ההמצאות הגרועות ביותר.

התפשטות התופעה בשנת 2009 והמחאה נגדה

תופעת האוטו-טיון דעכה בעשור הראשון של המאה ה-21, אך הכתה גלים שנית לקראת העשור השני של המאה ובייחוד בשנת 2005, כאשר הראפר טי-פיין גילה ולמד את מקור התוכנה לעומק והכניס אותה לעולם המוזיקה בסערה ובעקבות זאת יותר ויותר זמרים עשו שימוש באפקט, למעט זמרים בודדים שסירבו להשתמש בו. בטקס פרסי הגראמי ה-51 שנערך ב-2009 מחתה להקת "קאב פור קיוטי" על השימוש באוטו-טיון בתעשיית המוזיקה, בעונדם סרטים כחולים. הזמר ג'יי זי חיבר שיר על סלידתו מהאוטו-טיון בשם "מות האוטו-טיון", ובו מחה על היותו של האוטו-טיון גימיק "שאינו מעלה ואינו מוריד". הזמרת כריסטינה אגילרה לבשה חולצה שעליה הוטבעה הכתובת: "אוטו-טיון זה לחלשים".
שמעון וסרמן

שמעון זאב וסרמן (22 ביוני 1899, ורשה - 9 במרץ 1997, תל אביב) היה חבר ההגנה בחיפה. ממפקדי הארגון בתל אביב ובגליל העליון בשלהי שנות העשרים וחבר המפקדה הארצית של ההגנה כנציג החוגים הדתיים (הפועל המזרחי) בשנים 1948-1938.

נעוריו

שמעון זאב וסרמן נולד בוורשה, פולין ב-22 ביוני (תאריך יוליאני) 1899 (תרנ"ט) ליעקב וחנה וסרמן. האב, יעקב יצחק, היה בן למשפחה מיוחסת מחסידי אלכסנדר והאם חנה, נינה למשה ליפשיץ, חותנם של הרבי חדושי הרי"מ והרבי מקוצק.

בנעוריו נשלח ללמוד בישיבת מיר. בשובו לוורשה המשיך לימודיו בקלויז ובמקביל החל ללמוד לימודים כלליים. בהיותו בן 17 החל וסרמן ללמוד בגימנסיה יהודית ובתקופה זו התחיל את פעילותו הציבורית. בגיל 18 ארגן את צעירי מזרחי בורשה ובהמשך אף נבחר לתפקיד יו"ר צעירי המזרחי בורשה.
בשנת 1921 התקבל וסרמן לפוליטכניקום של ורשה אך ב-1925, בטרם השלים לימודיו, עלה וסרמן לארץ, כיון שנענה לקול הקורא לצעירים יהודיים לעלות לארץ ישראל בעקבות נפילת יוסף טרומפלדור.
לאחר עלייתו ארצה, השלים וסרמן את לימודי ההנדסה הבנאית במחזור הראשון בטכניון שבחיפה. (היום נקרא המקצוע בשם הנדסה אזרחית) . בעת לימודיו היה פעיל באגודת הסטודנטים בטכניון ואף כיהן במשך תקופה כיו"ר האגודה.
אמו, אחיו ואחיותיו שנשארו בפולין, נספו בשואה. אחותו, לודקה רחל, נרצחה על ידי הנאצים ב-1939. אחיו, פנחס וסרמן, נרצח בגטו ורשה, ב-1942.

פעילות ציבורית

וסרמן השתתף כציר מטעם המזרחי בקונגרס הציוני הי"ב (1921) ובכל הקונגרסים הציוניים עד הקמת המדינה.
נבחר מטעם רשימת "תורה ועבודה (הפועל המזרחי)" לאספת הנבחרים הרביעית וכיהן כממלא מקום בוועד הלאומי.
היה פעיל במשך שנים בהסתדרות המהנדסים ואף נבחר למזכ"ל הסתדרות המהנדסים, תפקיד בו כיהן בין השנים 1973 ל-1976.
שימש כחבר ועדת הביקורת וכסגן נשיא בית הכנסת הגדול בתל אביב במשך שנים.
איי הנסיכים

גאוגרפיה

האי בּוּיוּקָאדָה (Büyükada – "האי הגדול" או בשמו היווני 'פרינקיפוס', Πρίγκιπος) הוא הגדול והמאוכלס באיים. על אי זה נמצא מנזר מן המאה ה-12. האיים הגדולים האחרים הם קינליאדה (Kınalıada), בורגזאדה (Burgazada) והייבליאדה (Heybeliada).
כיום נחשבים האיים לאתר תיירות מבוקש. ניתן להגיע אליהם במעבורות היוצאות הן מצידה האירופי של איסטנבול והן מצידה האסיאתי. באיים אסורה תנועת כלי רכב ממונעים והתיירים המטיילים באיים עושים זאת באמצעות רכיבה על חמורים, סוסים או בנסיעה בכרכרות ואופניים.

היסטוריה

בתקופת האימפריה הביזנטית שימשו האיים מקום להגליית נסיכים ונסיכות מבית המלוכה והיוו למעשה כלא מלכותי. במנזר באי בויוקאדה נכלאו שלוש קיסריות ביזנטיות. האי המכונה "אי הכלבים" שימש מקום בו נפטרו שלטונות העיר מהכלבים המשוטטים של איסטנבול.
במאה ה-19 הפכו האיים לאתר נופש של עשירי איסטנבול ותיירים רבים באותה עת נהגו לנפוש בבתים הבנויים באיים בסגנון קולוניאלי ויקטוריאני. לאחר הגלייתו מברית המועצות בפברואר 1929, התגורר לאון טרוצקי באי בויוקאדה במשך ארבע שנים.
קליבלנד קליניק

קליבלנד קליניק (באנגלית: Cleveland Clinic) היא רשת מרכזים רפואיים ובתי חולים שבסיסה בעיר קליבלנד שבמדינת אוהיו בארצות הברית. לרשת שלוחות בפלורידה, נבדה, קנדה ובאיחוד האמירויות הערביות. המרכז מדורג במקום השני מבין כלל בתי החולים בארצות הברית לאחר מאיו קליניק.

היסטוריה

בית החולים נוסד ב-1921. ב-1929 נהרס המבנה בו שכן כתוצאה משריפה ופיצוצים, בהם נהרגו 123 בני אדם כולל אחד ממייסדי בית החולים, לאחר השריפה התחדשו הטיפולים בחולים באופן זמני במבנים סמוכים עד לסיום שיפוץ המבנה ופתיחתו מחדש ב-1931. מאז התרחב המרכז הרפואי לבניינים נוספים באזור אוהיו, ברחבי ארצות הברית ומחוץ לה. בית החולים בקליבלנד הוא בית החולים האוניברסיטאי של אוניברסיטת קייס וסטרן ריזרב.
בקליבלנד קליניק בוצעו לאורך השנים מחקרים ופרוצדורות רפואיות פורצי דרך, בין היתר בודד לראשונה הסרוטונין, גורם מרכזי ביתר לחץ דם, בוצע לראשונה דימות רפואי של העורקים הכליליים, פותחו שיטות חדשניות לניתוחי מעקפים, בוצע לראשונה החלפת המסתם הצניפי בניתוח עם מינימום פולשנות (על ידי טובי קוסגרוב שנהיה למנכ"ל המכון), בוצעה לראשונה השתלה מוצלחת של בית הקול בגרון, בוצע לראשונה ניתוח בכליות דרך הטבור, השתלת פנים כמעט מלאה ראשונה בארצות הברית והשנייה בעולם, ניתוח ראשון בארצות הברית של החלפת מסתם הלב בטכנולוגיות טרנס קטטר (TAVR), השתלת רחם הראשונה בארצות הברית והשנייה בעולם.
מדי שנה מפרסמת קליבלנד קליניק את רשימת עשרת החידושים החשובים בתחום הרפואה.

מבנה ארגוני ושיתופי פעולה

נכון ל-2017 כולל הקמפוס הראשי בקליבלנד 42 מבנים בהם 1,437 מיטות אשפוז, 10 חדרי ניתוח. 
בנוסף למרכז בקליבלנד פועלים במסגרת קליבלנד קליניק עוד 10 בתי חולים, 18 מרפאות חוץ ושלושה מכוני בריאות באזור אוהיו. מחוץ לאוהיו פועל מרכז רפואי בעיר וסטן שבדרום פלורידה, הכולל בית חולים בן 155 מיטות, מרכז נוירולוגיה וטיפול בסרטן ומרפאות ומכוני בריאות. בלאס וגאס שבנבדה כולל המרכז מכון לבריאות המוח העוסק בחקר וטיפול בהפרעות קוגניטיביות וכן מכון אורולוגיה וכליות. 
מחוץ לארצות הברית פועל מרכז רפואי גדול בטורונטו שבקנדה, וב-2015 הוקם מרכז רפואי באבו דאבי שבאיחוד האמירויות הערביות הכולל 364 מיטות קבועות ו-3,200 אנשי סגל. 
במהלך 2015 טופלו בקליבלנד קליניק 6.2 מיליון מטופלים. המרכז כולל 3,432 רופאים ומדענים ו-1,962 מתמחים. מחזור הפעילות השנתי הסתכם ב-7.2 מיליארד דולר.
לקליבלנד קליניק שיתופי פעולה בישראל, כולל חברות ישראליות, מכבי שירותי בריאות, אוניברסיטת בן-גוריון והטכניון.
נאקון ראטצ'אסימה

גאוגרפיה

העיר ממוקמת כ-71.7 ק"מ מבנגקוק, בירת תאילנד.

אקלים

הטמפרטורה הממוצעת היא 26 מעלות צלזיוס. החודש הכי חם הוא מרץ (30 מעלות צלזיוס). החודש הכי קר הוא דצמבר (23 מעלות צלזיוס). כמות המשקעים הממוצעת היא 1,517 מילימטרים בשנה. חודש ספטמבר הוא החודש שיש בו הכי הרבה גשם (331 מ"מ גשם), וחודש דצמבר הוא החודש שיש בו הכי פחות גשם (4 מ"מ גשם).

תנועה ותחבורה

העיר ממוקמת ליד הכבישים 2 ו-24.
כחול בוהק FCF

כחול בוהק FCF (באנגלית: Brilliant Blue FCF), הוא צבע עבור מאכלים וחומרים שונים. הוא מיוצג כצבע מאכל באמצעות מספר E כ-E133. המראה שלו הוא אבקה כחולה-אדמדמה והוא מסיס במים.

כימיה

כחול בוהק FCF הוא פיגמנטי צביעה סינתטי הנוצר באמצעות ארומטיות מנפט. הוא יכול להיות משולב עם טרטרזין (E102) במטרה לייצר גוונים שונים של ירוק.

שימושים

בגלל צבע הכחול, ניתן למצוא אותו לעיתים בגלידות, אפונה בפחית, מרקים, שלגונים, מוצרי חלב, ממתקים ומשקאות, בעיקר בליקר קוראסאו. הוא משמש גם בסבונים, שמפו, תכשירי שטיפת פה ומוצרי הגיינה נוספים. במדעי האדמה נעשה שימוש בצבע הכחול על מנת לדמות חדירת מים לקרקע ולבחון את דרכי הפצתם.

בריאות ובטיחות

כחול בוהק FCF הוא צבע מאכל מאושר לשימוש באיחוד האירופי וארצות הברית וכן במדינות אחרות. יש לו היכולות ליצור תגובה אלרגית אצל אנשים בעלי אסתמה. בשנת 2003 הוציא מנהל המזון והתרופות האמריקאי הודעה לציבור במטרה לידע אותו בפוטנציאל הסכנה הקיים בצבעי מאכל סינתטיים. הצריכה היומית המקובלת לכחול בוהק FCF היא 10 מיליגרם לק"ג משקל גוף ליום.
בית הספר למנהל עסקים של אוניברסיטת אלטו

בית הספר למנהל עסקים של אוניברסיטת אלטו (אנגלית: "Aalto University School of Business"), שנקראה בעבר מכללת הלסינקי לכלכלה (פינית: "Helsingin kauppakorkeakoulu", אנגלית: "Helsinki School of Economics") היא חלק מאוניברסיטה בהלסינקי, אחד המוסדות האקדמיים החשובים ביותר בפינלנד להוראת כלכלה ומנהל עסקים. הקמפוס שלו ממוקם בקרבת המרכז הראשי של הלסינקי.
המכללה הוקמה ב-1904 וקיבלה מעמד של מוסד אקדמי מוכר ב-1911. היא פעלה כמכללה פרטית עד שב-1974 קיבלה חסות ממשלתית, אך מאז המשיכה להתקיים כמרכז חינוכי עצמאי להוראת כלכלה. בשנת 2010 מוזגה המכללה עם בית הספר לאומנות TAIK וכן בית הספר לטכנולוגיה TKK, לאוניברסיטה אחת - "בית הספר למנהל עסקים של אוניברסיטת אלטו".
המוסד הוא בית הספר הגדול ביותר בפינלנד לכלכלה, ונכון לשנת 2013 רשומים בו כ-3,700 סטודנטים.
הלנה ויקטוריה, נסיכת שלזוויג-הולשטיין

ראשית חייה

הנסיכה הלנה ויקטוריה נולדה בבית פרוגמור שליד טירת וינדזור, לכריסטיאן, נסיך שלזוויג-הולשטיין, בנם השלישי של כריסטיאן אוגוסט השני, דוכס שלזוויג-הולשטיין-זונדרבורג-אוגוסטנבורג ולואיזה סופיה פון דנסקאולד-סמסו, ולהלנה, נסיכת הממלכה המאוחדת, ילדתם החמישית ובתם השלישית של ויקטוריה, מלכת הממלכה המאוחדת ושל אלברט, נסיך סקסה-קובורג-גותה. הוריה התגוררו בבריטניה מאז נישואיהם. ב-1885 היא הייתה השושבינה בחתונתם של הבת הצעירה של המלכה ויקטוריה, ביאטריס, נסיכת הממלכה המאוחדת עם הנרי, נסיך בטנברג. ב-1893 היא הייתה השושבינה בחתונתם של הדוכס והדוכסית מיורק (לימים המלך ג'ורג' החמישי והמלכה מרי).
הלנה ויקטוריה בילתה את רוב ימי ילדותה בקמברלנד לודג', מקום מגוריו של אביה כשומר של וינדזור גרייט פארק. בחוג המשפחה היא כונתה "ת'ורה" (Thora) או לעיתים "סנייפ" (Snipe), בהקשר למאפיינים החדים של פניה.

מלחמת העולם הראשונה

ביולי 1917, כאשר שינה המלך ג'ורג' החמישי את שם בית המלוכה הבריטי מבית סקסה-קובורג-גותה לבית וינדזור, הוא גם הורה למספר רב של בני דודים שלו וקרוביו מקשרי נישואין, שהיו נתינים בריטים, להפסיק להשתמש בתואריהם ובשמות המשפחה הגרמנים שלהם. מאחר שמעולם הן לא נשאו תארים או שמות משפחה אחרים, החלו, הלנה ויקטוריה ואחותה הרווקה מרי לואיז, נסיכת שלזוויג-הולשטיין להיקרא פשוט בשמות "הוד מעלתה הנסיכה הלנה ויקטוריה" ו"הוד מעלתה הנסיכה מרי לואיז" ובכך הן קיבלו את ההבחנה המוזרה שהן למעשה לא חברות בשום משפחה מלכותית כל שהיא. גישה זו הייתה שונה מזו שהתקבלה על ידי קרובי משפחתו האחרים של המלך, שוויתרו על כל תואריהם, לא רק אלה הגרמנים, וקיבלו תוארי אצולה בריטים. למרות שתואריהן נגזרו ממוצאו של אביהן, ואת התואר "הוד מעלתה" הן קיבלו על פי צו מלכותי של המלכה ויקטוריה, הן לא נחשבו רשמית נסיכות של הממלכה המאוחדת. יחד עם זאת, רווקותן של הנסיכות והזכות להיקרא בתואר "הוד מעלתה" גרמו להן למצבים מביכים, כך שהיה זה קל יותר לאפשר להן לשמור על מעמדן כנסיכות ולהתחמק מהשאלות של המשפחה הקרובה.

תפקידים מלכותיים

הנסיכה הלנה ויקטוריה לא נישאה לאיש מעולם. היא הלכה בעקבות הדוגמה שקיבלה מאמה והייתה פעילה במגוון של ארגוני צדקה, שהבולטים מביניהם היו "איגוד צעירי הנוצרים" (YMCA), "איגוד הצעירות הנוצריות" (YWCA) ו"בית ההחלמה על שם הנסיכה כריסטיאן" בוינדזור (שנקרא על שם אמה). במהלך מלחמת העולם הראשונה היא ייסדה את חיל העזר לנשים של ה-YWCA. כנשיאת החיל, היא ביקרה אצל הכוחות הבריטים בצרפת וקיבלה את אישורו של שר המלחמה, הלורד קיצ'נר, לארגן עבורם אירועי בידור. בתקופה שבין שתי מלחמות העולם, היו היא ואחותה הצעירה הנסיכה מרי לואיז, פטרוניות נלהבות של מוזיקה בבית שומברג, ביתם הלונדוני. לאחר שבשנות הארבעים נפגע הבית מהפגזה אווירית גרמנית, עברו שתי האחיות להתגורר בבית פיצמוריס שבכיכר ברקלי.
לאחר מלחמת העולם השנייה הייתה בריאותה של הנסיכה הלנה ויקטוריה רופפת מאוד והיא נזקקה לכיסא גלגלים. הופעתה הציבורית החשובה האחרונה הייתה ב-20 בנובמבר 1947, בחתונה של נכדת בן דודה, הנסיכה אליזבת עם הנסיך פיליפ.
הנסיכה הלנה ויקטוריה מתה בבית פיצמור. היא מתה בגיל 77, אותו גיל בו מתה אמה, הנסיכה הלנה. טקס האשכבה שלה נערך בקפלת סנט ג'ורג' שבטירת וינדזור והיא נקברה בבית הקברות המלכותי שבפרוגמור.
תורמוס עיא

היסטוריה

לפי עדויות ארכאולוגיות הכפר היה מיושב ברציפות מאז תקופת הברזל. בכפר התגלה סרקופג גדול מהתקופה הרומית המוצג במוזיאון רוקפלר.

התקופה העותמאנית

על פי מפקד אוכלוסין עות'מאני משנת 1596, 43 משפחות התגוררו בכפר. בשנת 1870, לפי חוקר ארץ ישראל ויקטור גרן, גרו בכפר 88 משפחות.

בתקופת המנדט הבריטי

במפקד אוכלוסין מ-1922 שנערך על ידי המנדט הבריטי, אוכלוסיית תורמוס עיא מנתה 707 תושבים, כולם מוסלמים. במפקד 1931 אוכלוסיית תורמוס עיא מנתה 717 תושבים, ב-185 בתים. בשנת 1945 אוכלוסיית תורמוס עיא מנתה 960 תושבים, אשר בבעלותם 17,611 דונם של קרקע, על פי סקר שטחים ואוכלוסיות רשמי.

לאחר 1967

מאז מלחמת ששת הימים ב-1967, תורמוס עיא נמצאת תחת שלטון ישראלי.
בינואר 1978 התיישבה על אדמות הכפר קבוצה של מתנחלים, במסווה של מחנה חפירות ארכאולוגיות בתל שילה הסמוך. המעשה גרם למתיחות ביחסי ישראל-ארצות הברית משום שהדבר פגע במשא ומתן לשלום עם מצרים שהתנהל אז. באוגוסט 1978 החלו מתנחלי שילה להתנכל לתושבי הכפר. שלושה מהם הורשעו על פי הודאתם באשמת שימוש בלתי חוקי בנשק, בבצעם פעולת תגמול נגד הכפר.  בית המשפט הצבאי של פיקוד המרכז גזר עליהם חודשיים מאסר על-תנאי וקנס בסך 1,000 ל"י.
בזמן האינתיפדה הראשונה "הוועד לביטחון בכבישים" של המתנחלים נהג לבצע פעולת תגמול בכפר. ב-5 במאי 1988 נהרג באחת התקריות ג'ודה עבדאללה ונפצע ריזק אבו נעים, שניהם תושבי הכפר רועי צאן, על ידי תושב שילה, ישראל זאב. זאב הורשע בבית המשפט המחוזי בהריגה, חבלה ופציעה בנסיבות מחמירות, ונגזרו עליו 5 שנות מאסר, מתוכן 3 שנים בפועל. בתקופה זו רבים מתושבי הכפר היגרו לארצות הברית.
ב-2 בדצמבר 1993 יצא בן 16 תושב שילה כשהוא חמוש בתת-מקלע עוזי, אל שדות הכפר, ושם ירה למוות בחמיס מחמוד אבו עוואד, פלסטיני שעיבד את אדמתו.
הקטין הורשע ברצח בכוונה תחילה ונגזרו עליו 16 שנות מאסר. הוא השתחרר ב-11 ביולי 2006 בתום 13 שנות מאסר לאחר שקיבל חנינה.
ב-10 בדצמבר 2014 מת זיאד אבו עין אחרי שהתעמת עם חיילי צה"ל במהלך הפגנה בכפר נגד המאחז עדי עד. הפלסטינים האשימו את ישראל בהריגת אבו עין ומדינות רבות קראו לישראל לפתוח בחקירה מהירה של התקרית. בנתיחה שלאחר המוות התגלה כי אבו עין מת מהתקף לב.
החל משנת 2015 סובלים תושבי הכפר מהתנכלויות קבועות ממתנחלי מאחז עדי עד, הכוללות עקירות וכריתות עצי זית, שריפת שדות חיטה וריסס כתובות נאצה.
במאי 2017, קבוצת מתנחלים מההתנחלויות שילה ועדי עד סללו כביש על אדמות פרטיות של תושבי הכפר, אף על פי שהמנהל האזרחי הוציא צו האוסר את העבודות על אדמות אלו.
באפריל 2018 בוצעה פעולת תג מחיר בכפר: צמיגי כלי רכב נוקבו ובסמוך רוססה הכתובת: "תנו לטפל בהם".

חינוך

בתורמוס עיא ארבעה בתי ספר - שני בתי ספר יסודיים ושני תיכונים.
חנוך הניך הכהן לוין

ביוגרפיה

נולד בשנת תקנ"ח (1798) לרבי פנחס הכהן, רב בלוטמרסק הסמוכה ללודז' ובן למשפחת רבנים עתיקה שהתייחסה למהרשש"ך. שם משפחתו, שאטין. הוחלף מאוחר יותר ללוין. שמו ניתן לו על שם אבי אמו. אביו היה מתנגד חריף לחסידות, אך חנוך הבן הושפע מאחד ממלמדיו בילדותו ונמשך כבר מאז לחסידות. התארס בסביבות גיל 13 לבתו של יעקב יאקיל מעשירי פשיסחה, וכעבור כשנתיים התחתן והיה סמוך על שולחן חותנו בפשיסחה. 
דבק ביהודי הקדוש מפשיסחא עד לפטירתו כעבור שנתיים בערך. לאחר מכן היה מגדולי תלמידיו של רבי שמחה בונים מפשיסחה והיה במחיצתו במשך שתים עשרה שנה עד פטירתו. לאחר פטירתו המשיך לנסוע לרבי מנחם מנדל מקוצק כשעדיין ישב בטומשוב וגם רבי חנוך הניך היה מתלמידיו. ב-1830 הוא תמך במרד הפולני ועקב כך הצטרך לשנות את שמו משאטין ללוין. באותה תקופה התמנה רבי חנוך הניך לרבנות העיר אלכסנדר. לאחר פטירת הרבי מקוצק בשנת תרי"ט הצטרף לרוב חסידי קוצק שקיבלו את הנהגתו רבי יצחק מאיר אלתר, האדמו"ר הראשון מגור. 
כעבור שבע שנים נפטר גם רבי יצחק מאיר אלתר. 13 ילדיו מתו לפניו ואילו נכדו רבי יהודה אריה ליב אלתר, ה"שפת אמת" היה אז רק בן 19 וסירב למלא מקום סבו. במשך ארבע שנים עד לפטירתו הנהיג רבי חנוך הניך את מרבית החסידים בעירו אלכסנדר שהפכה למרכז חסידי גדול. גם ה"שפת אמת" קיבל את מרותו והיה נוסע לאלכסנדר, שם זכה ליחס מיוחד. וגם כתב את תורתו, מובא בספר חשבה לטובה. קודם לפטירתו שלח רבי חנוך הניך לקרוא ל"שפת אמת" ובשבת האחרונה לחייו ציווה לחסידיו לתת את העלייה לתורה השמורה לאדמו"ר ל"שפת אמת" ובכך רמז שהוא עתיד למלא את מקומו. 
רבה של קראקא רבי שמעון סופר, בן החת"ם סופר כותב אליו כחסיד לרבי וגם מזכיר את עצמו ושם אמו בסוף מכתבו.
במהלך חייו שימש רבי חנוך הֶנִיך ברבנות הערים נובידבור ופרושניץ.
נפטר ביום י"ח באדר ב' תר"ל (1870). בנו היחיד יחיאל אפרים פישל הכהן לוין (‏1822-1894) לא המשיך את דרכו באדמורו"ת. נינו היא רבי חנוך צבי הכהן לוין רב העיר בנדין ומראשי אגודת ישראל. נין אחר שלו היה המחזאי חנוך לוין.
לחסידות אלכסנדר אין קשר לרבי חנוך הֶנִיך מלבד העובדה שמקורה באותה העיר, ושבית המדרש הגדול נמכר להם.

תורתו

מלבד דרשה אחת לשבת שובה ותשובות אחדות לא הותיר אחריו כתבים, אך רבים מדבריו נרשמו בידי חסידיו ומצוטטים רבות. תורותיו לוקטו בספר "חשבה לטובה", והוצאו לאור בפיעטרקוב ה'תרפ"ט. מהדורה נוספת ומורחבת יצאה בירושלים. בפתח הספר מובאים שכתב ה"שפת אמת" משמו.
אדגר סאלי

קריירת מועדונים

סאלי החל את קריירת הבוגרים שלו בעונת 2008/09 במועדון הקמרוני נגאונדרה, ששיחק בליגת המשנה הקמרונית. סאלי אמנם ירד ליגה עם נגאונדרה, אך הציג בעונה זו יכולת טובה ונרכש בסיומה על ידי מועדון הפאר הקמרוני קוטון ספורט מליגת העל הקמרונית. בעונת הבכורה שלו במועדון, 2009/10, זכה סאלי עם קוטון ספורט באליפות. לאחר עונה נוספת במועדון, בה זכה שוב באליפות וגם בגביע הקמרוני, המשיך להציג יכולת טובה וזומן לסגל נבחרת קמרון עד גיל 20, נרכש סאלי בקיץ 2011 על ידי מונקו, שהייתה יורדת טרייה לליגת המשנה הצרפתית, תמורת סכום לא ידוע, וחתם על חוזה לשלוש שנים. 
סאלי ערך את הופעת הבכורה במונקו באוגוסט 2011 במשחק ליגה מול בולון שנגמר בתיקו 0-0, וכעבור שלושה שבועות הבקיע את שער הבכורה שלו מול אמיין. בסך הכל הבקיע סאלי חמישה שערי ליגה בעונת 2011/12, וסיים עם הקבוצה במקום השמיני בליגת המשנה. בעונת 2012/13, סאלי איבד את מקומו בסגל הקבוצה הבכירה של מונקו ושיחק בעיקר בקבוצת המילואים. סאלי ערך הופעת ליגה אחת בלבד בקבוצה הבכירה, שהעפילה בתום העונה בחזרה לליגת העל הצרפתית. ביולי 2013 הושאל סאלי לעונה אחת ללאנס מליגת המשנה הצרפתית. סאלי רשם עונה טובה עם לאנס, בה הבקיע חמישה שערי ליגה וסייע לקבוצה לסיים במקום השני ולהעפיל לליגת העל הצרפתית. בתום עונת 2013/14 חזר סאלי למונקו, והושאל שוב, הפעם לאקדמיקה דה קוימברה מליגת העל הפורטוגלית. סאלי ערך תשע הופעות ליגה ולא הבקיע שערים בעונת 2014/15 באקדמיקה, וסיים עם הקבוצה במקום ה-15 בליגה. בתום עונת ההשאלה, שב סאלי למונקו, והושאל שוב, הפעם לסנט גאלן מליגת העל השווייצרית. סאלי רשם עונה טובה בסנט גאלן, וסיים עמה את עונת 2015/16 במקום השביעי בליגת העל השווייצרית, כשהוא מבקיע שמונה שערי ליגה.
בקיץ 2016 פג חוזהו של סאלי במונקו, והוא עבר לנירנברג מהבונדסליגה השנייה. בעונת הבכורה שלו במועדון, 2016/17, סיים סאלי עם נירנברג במקום ה-12 בליגה כשהוא מבקיע שני שערים. בעונת 2017/18 סאלי רשם הישג עם נירנברג כשהעפיל עמה לבונדסליגה, כשהקבוצה סיימה במקום השני בבונדסליגה השנייה. בעונה זו הבקיע סאלי שער אחד ב-23 הופעות. בעונת 2018/19 סאלי כמעט שלא שיחק, ונירנברג נשרה בתום עונה זו בחזרה לבונדסליגה השנייה.
בקיץ 2019, לאחר ירידת הליגה עם נירנברג, חתם סאלי בספסי ספנטו גאורגה מליגת העל הרומנית על חוזה לשנתיים.

קריירה בינלאומית

סאלי שיחק בנבחרות הנוער של קמרון, ונבחר בשנת 2011 לשחקן הטורניר של אליפות אפריקה עד גיל 20, בה הפסידה קמרון 3-2 בגמר לנבחרת המקבילה של ניגריה. סאלי הבקיע שני שערים בטורניר זה, אחד מהם בגמר. את הופעת הבכורה שלו במדי נבחרת קמרון הבכירה, ערך סאלי באוקטובר 2011 בתיקו 1-1 מול גינאה המשוונית. באותה שנה זכה סאלי עם קמרון בטורניר גביע LG שנערך במרוקו. ביוני 2014 הבקיע סאלי את שער הבכורה שלו במדי הנבחרת, במשחק הכנה למונדיאל 2014 מול מולדובה, שנגמר 1-0 לקמרון. סאלי זומן לסגל הקמרוני למונדיאל 2014, בו נכנס פעמיים כמחליף בשלב הבתים, אותו קמרון סיימה עם שלושה הפסדים ואפס נקודות. בשנת 2015 סאלי זומן לסגל הקמרוני לגביע אפריקה לאומות 2015, בו הפך לשחקן הרכב ופתח בכל שלושת המשחקים של קמרון, שהודחה גם הפעם בתום שלב הבתים. בשנת 2017 זומן סאלי לסגל קמרון לגביע אפריקה לאומות 2017. סאלי ערך שתי הופעות בטורניר זה, שתיהן בשלב הבתים. סאלי וקמרון זכו בטורניר זה, לאחר ניצחון 2-1 בגמר על מצרים. במוקדמות מונדיאל 2018 סאלי הבקיע שער אחד בניצחון 3-0 על ניז'ר, אך לא הצליח להעפיל עם נבחרתו למונדיאל 2018 עצמו.
WinRAR

גיבוי

התוכנה כמו תוכנות דחיסה דומות, יכולה לשמש כתכונת גיבוי. הקובץ הדחוס משמש כקובץ ארכיב, ויכול להכיל מספר רב של קבצים מספריות שונות, ובהם פרטים שונים עליהם, (יחס הדחיסה, סוג הקובץ, תאריך שינוי אחרון, המיקום המקורי של הקבצים וכו'). התוכנה גם מאפשרת יכולות גיבוי מתקדמות כגון הוספה של קבצים שה-Attribute של ה-Archive שלהם דלוק, כיבוי ה-Attribute של Archive לאחר הכיווץ, שמירת גרסה קודמת, הגבלות זמן על הוספת קבצים (תכונה המאפשרת להוסיף לארכיב רק קבצים ששונו או התעדכנו מאז יצירת הארכיב).

קובץ SFX

תוכנת WinRAR מאפשרת יצירת קובץ לפריסה עצמאית (נקרא SFX, קיצור ל-Self Extracted). קובץ זה הוא בעל סיומת EXE. בניגוד לתוכנות דחיסה אחרות המאפשרות יצירת קובץ לפריסה עצמית ותו לא, WinRAR מאפשרת ליצור קובץ פריסה עצמאית המתנהג כהתקנה של תוכנה ואידיאלי להתקנות מהירות.
בין האופציות הקיימות בו, חלונית הודעה וחלונית רישיון במהלך הפריסה, שליטה על הכותר, הלוגו והאייקון של ותוכנית ההתקנה, אפשרויות להפעיל קובץ לפני/אחרי הפריסה, יצירת קיצורי דרך לאזורים שונים בתכונת חלונות, כמו שולחן העבודה וספריית התכנות ואתחול, מחיקת קבצים שונים במהלך ההתקנה, מוד התקנה שקט, דריסת קבצים קיימים ללא הודעה ועוד.

תוכנות נוספות התומכות בפורמט RAR

אף על פי ש־WinRAR המציאה את פורמט הדחיסה RAR, היא אינה התוכנה היחידה התומכת בפורמט זה, וישנן תוכנות חופשיות כגון UnRarX למערכת ההפעלה OSX על המקינטוש ו-‎7-Zip לחלונות התומכות גם הן בפורמט RAR.
מפת קאוורי

מפת קאוורי או מפת קאווריו (Caverio או Caveri) היא מפה שצויירה על ידי הקרטוגרף ניקולאי דה קאוורי בשנת 1505 לערך. המפה מוצגת כיום בספרייה הלאומית של צרפת, בפריז. 
המפה אינה מתוארכת, אולם מקובל לתארכה לשלהי 1504 או לשנת 1505. על המפה חתום "ניקולי דה קאוורי יאנואנסיס" כיוצרה, וככל הנראה היא נוצרה בליסבון שבפורטוגל על ידי קאוורי (שמוצאו מגנואה שבאיטליה). ככל הנראה קאוורי התבסס על מפות פורטוגזיות קדומות יותר, או על מפת קאנטינו. 
מפה זו היוותה בסיס למפת ולדזמילר משנת 1507.

תיאור המפה

המפה מרובעת, ומידותיה 2.25 על 1.25 מטרים. המפה צויירה ביד על גבי קלף ונצבעה ביד, והיא מתארת את חופי אסיה, אפריקה, אירופה ואף אמריקה, כאשר חופי צפון אמריקה ומפרץ מקסיקו המופיעים במפה, וזאת על אף שהיא צויירה קודם לגילוי פלורידה על ידי חואן פונסה דה ליאון בשנת 1512, וגילוייהם של וסקו נונייס דה בלבואה בשנת 1513, ג'ובני דה וראזאנו בשנת 1523 ושל אסטבן גומז בשנת 1524 בצפון חופי ארצות הברית של ימינו. משמעות הדבר, בהנחה שהמפה אכן צויירה בשנת 1505, היא כי מגלי ארצות אירופאים הגיעו לחופי צפון ארצות הברית ולחופי פלורידה קודם למגלים הידועים לנו כיום.
קאלויאן, קיסר בולגריה

עלייתו לשלטון

קאלויאן (בלטינית: Caloiohannes, "יואן הטוב" או "הנאה") היה אחיהם הצעיר של איוון אסן הראשון ושל פטר הרביעי, מייסדי האימפריה הבולגרית השנייה. בצעירותו שהה בשבי הביזאנטים בקונסטנטינופול וב-1189 הצליח להמלט ולשוב לבולגריה. לאחר רציחת אחיו בידי בן דודם איבאנקו אשר פעל בשליחות הביזאנטים, הצליח קאלויאן ליצור קואליציית בויארים שתתמוך בו ועלה לכס השלטון.

לשון מאזניים במאבק בין הכנסייה הקתולית לאורתודוקסית

קאלויאן ניצל את החולשה היחסית שבה נתונה הייתה האימפריה הביזאנטית בשל מאבקים פוליטיים וב-1202 כבש מידיה שטחים בתראקיה ובמקדוניה, וכן את עיר הנמל החשובה וארנה. בכך הרחיב את תחום שלטונו וחיזק את מעמדו בקרב משפחות האצולה שתמכו בו. בשנה זו פלש לשטחי בולגריה אימרה הראשון, מלך הונגריה, אך כוחותיו של קאלויאן הצליחו לבלום את הפלישה ליד העיר ניש, בשטח סרביה של ימינו. האפיפיור אינוקנטיוס השלישי, שפעל לאיחוד הכנסיות האורתודוקסית והקתולית, על חשבון האימפריה הביזאנטית, הציע לקאלויאן להצטרף לכנסייה הקתולית בתמורה להכרת הכנסייה במעמדו.
קאלויאן נעתר לבקשת האפיפיור, מתוך הבנה שיזכה גם בהכרה דתית כראש הכנסייה הבולגרית. אך האפיפיור היה מוכן להכיר בו כמלך הבולגרים והוולאכים ולא כקיסר וכראש הכנסייה. הביזאנטים, שחששו מהשפעתה הגוברת של הכנסייה הקתולית באזור, ניסו להשפיע על הקיסר הבולגרי לתמוך בעמדותיהם. וכך, על אף שקאלויאן זכה להכרה חלקית של הכנסייה הקתולית, ניהל במקביל מגעים גם עם אלכסיוס אנגלוס השלישי, קיסר האימפריה הביזאנטית, אשר בסופם הצהיר על הכרתו בקאלויאן כקיסר בולגריה ובכלל זה במעמדו הדתי.

מסע הצלב הרביעי

ב-1204 החל מסע הצלב הרביעי וכוחות הצלבנים בראשות בולדווין הראשון כבשו את קונסטנטינופול והפילו את השלטון הביזאנטי בעיר. בולדווין הוכרז קיסר האימפריה הלטינית. בשל העוצמה הצבאית הצלבנית ומחשש למעמדו, הציע קאלויאן לצלבנים ברית נגד הביזאנטים, אך בקשתו נדחתה וכוחות האימפריה הלטינית פלשו לשטחי בולגריה וכבשו את העיר פלובדיב. במהלך 1205, בסדרת קרבות, הביסו כוחות האימפריה הבולגרית בסיוע שכירי חרב קומנים את צבא האימפריה הלטינית. במהלך קרב אדריאנופול נפל בשבי הבולגרים הקיסר הלטיני בולדווין הראשון ובהמשך הוצא להורג. קאלויאן המשיך בלוחמה וב-31 בינואר 1206 כבש את העיר דימוטיקה.

אחריתו

לאחר כיבוש דימוטיקה הטיל קאלויאן מצור על אדריאנופול. כוחותיו של הנרי מפלנדריה, קיסר האימפריה הלטינית הצליחו לפרוץ את המצור והצבא הבולגרי נאלץ לסגת. ב-1207 כרת קאלויאן ברית צבאית עם קיסר האימפריה של ניקאה נגד האימפריה הלטינית ובהמשך אותה השנה פלשו כוחותיו לשטח המדינה הצלבנית ממלכת סלוניקי. כוחותיו של קאלויאן הטילו מצור על סלוניקי ובמהלכו הוא נרצח בנסיבות לא ברורות על ידי אחד ממפקדי הצבא הבולגרי. לשלטון עלה אחיינו בוריל.
יום האחות הבינלאומי

יום האחות בישראל

מזה שנים יום האחות נחגג בישראל באירועים מוסדיים לפי בחירה של הארגון. מאז שנת 2018 נחגג יום האחות בישראל באופן רשמי בהובלת מנהל הסיעוד והסתדרות האחים והאחיות ב-12 במאי. לעיתים החגיגות נמשכות למשך שבוע שנקרא "שבוע האחות".
מנהל הסיעוד במשרד הבריאות מחליט על נושא מרכזי שרלוונטי לסיעוד בארץ. בדרך כלל הנושא שונה מהנושא המרכזי הבינלאומי.
במהלך שבוע האחות, נערכים אירועים ברחבי הארץ. כולל אירוע הוקרה שבו מוענק פרס מנשיא המדינה לאחיות מצטיינת בתחום שנקבע מדי שנה.
בנוסף לאירועים הממלכתיים, נחגג יום האחות בבתי חולים ובבתי ספר לסיעוד ברחבי הארץ. לקראת יום האחות מתפרסמים כתבות המספרות את סיפורם של אחים ואחיות בארץ.